Sykkeldynamo

En sykkeldynamo er en liten generator. De brukes på langdistanse tursykling for å lade sykkeldeler som sykkeldatamaskin (speedometer, kart), sykkellykt og elektronisk gir samt personlig utstyr som mobiltelefon, kamera, batteribank og hodelykt. De fleste sykkeldynamoer genererer vekselstrøm.

Tidligere var det også vanlig med en sideveggdynamo på sykler som ble festet til sykkelens styregaffel, og som kunne gi nok strøm til å drive en sykkellykt. Sykkellykt er påbudt utstyr for sykler som skal ha markeringslys for å bli sett samt mulighet for å se veien forover. I dag har batteridrevne lykter blitt mer vanlig. 

Festemekanismen for dynamoen var laget slik at den kunne sjaltes til og fra. I bruk lå et drivhjul an mot sykkelens fordekk slik at friksjonen mellom dem ble stor nok til å drive dynamoen til å levere strøm. Både drivhjulet og dekket var utstyrt med et riflet mønster som skulle gi best mulig dynamodrift. 

I og med at syklingen med dynamoen innsjaltet var anstrengende på grunn av økt friksjon, ble dynamodrift med sideveggdynamo etterhvert avløst av batteridrevent lysutstyr, og sykler med dynamo er blitt mindre vanlige.

Den elektriske tilkoblingen fra sykkeldynamoer kan være enpolet eller topolet. På nyere sykler brukes vanligvis topolet kabling for økt pålitelighet. På enpolede systemer skjer jordforbindelsen via rammen, mens med topolede systemer må det føres to kabler fra dynamoen til lykten. Dobbel kabling er nødvendig for sykler med dempegaffel eller med rammer av ikke-strømledende materialer siden disse forhindrer strømflyt.

 Typer 
 Eikedynamo, drives av eikene på hjulet
 Felgdynamo, med friksjonshjul som drives av felgkanten
 Magnetdynamo, kontaktløs dynamo
 Navdynamo, inni et nav på sykkelhjulet
 Rulledynamo, løper i midten av dekkets slitebane, vanligvis montert bak kranklageret
 Sideveggdynamo, med friksjonshjulet som drives av dekkets sidevegg

 Se også 
 Batteribank, komponent som leverer energi til elektrisk utstyr
 Strømforsyning, komponent som leverer energi til elektrisk utstyr
 Sykkelbelysning, lykter festet til sykler
 Sykkeldeler, alle komponenter som utgjør en sykkel
 USB Power Delivery, standard for strømforsyning over USB

Kategori:Sportsutstyr